  Виталий Пронин Н. УткинаУдмурт театрлэн залэз тырмемын ке но, уг кылӥськы шокыштэм, кызъем куара - учкисьёс выемын крезьгур, кылбур, кырӟан дуннее. Атыкай музъеммес утисьёслэн нуналазы Надежда Уткина «Тау тыныд, воргоронэ!» выль концерт программаеныз шумпоттӥз.2008-тӥ арын шуд усиз адӟыны Удмуртиысь дано артисткалэсь «Колыбельная сердцу» концертсэ. Отын чузъяськизы нылкышно кылбурчиослэн кылъёссыя ӟуч но удмурт кырӟанъёс, кылбуръёс.Кыллэн, крезьгурлэн кужымзы соку но ас бордазы кыскизы, нош таиз концерт эшшо но аспӧртэмгес вал. Творчествозэ яратӥсьёслы артистка синмаськымон кузьым дасям. Таяз учыре нылкышноослэн гинэ ӧвӧл, пиосмуртъёслэн но сюлэмъёссы дыректӥзы - вожмаськыса сямен кырӟасьлы соос сяська тугокоос кузьмазы.Концертлэн нырысетӥ люкетаз чузъяськизы  Надежда Уткиналэн удмурт воргоронъёслэн кылъёссыя гожтэм кырӟанъёсыз. Артистка быдэсъяз соосты сценаысь бадӟым экран вылысь кылбурчиослэн туспуктэмъёссы улсын. Ӟуч учкись-кылзӥсьёс понна кырӟанлэсь пуштроссэ усьтыны юрттӥзы экран вылысь ик ӟуче берыктэм кылбур чуръёс.Илья Зорин, Эрик Батуев, Михаил Федотов, Владимир Романов, Александр Белоногов, Пётр Захаров, Виктор Шибанов - дас кык пала пиосмурт кылбурчиослэн гожтэм чуръёссы улӟизы крезьгур-кырӟанэн. Ас кундэ утён-гажан, улон, кулон, яратон, инкуазьлэн чеберезлы паймон, вордӥськем музъемез данъян мылкыдын но малпанъёсын пыӵам кылбуръёс, одӥг сузьетэ биниськыса, син азе яркыт суред пуктӥзы.Кырӟан гуръёс но кылбурысь кылбуре вошъяськизы. Кыл, крезьгур но кырӟасьлэн куараез, учкисьлэсь сюлэмзэ я вӧсь карыса,  я лэйкатыса, я бурдъяськытыса, чузъяськизы. Котькудӥзлэсь ик малпаськон дуннезэ бугыртӥзы, луоз. Концерт азьын Надежда Эдуардовна шуиз: быгато-а меда, пе, пиосмурт кылбурчиослэсь улон но дунне шоры учконзэс усьтыны? Малпасько, крезьгурен бинялтэм чуръёс уката кужмоязы, тросэз соос выль сямен югектӥзы.Пиосмуртъёслэн кылбуръёссыя концерт дасян пумысен Надежда Уткина кылем арын ноябрьысен малпаськонэ усиз. 180 пала гожтэм кырӟанъёсыз пӧлын ог 30-эз удмурт поэтъёслэн кылъёссыя гожтэмын. Соосты сӥсъяса, удмурт пиосмурт кылбуръёслэсь таӵе антология кылдӥз, пе.Ваньмыз ик кырӟанъёс чузъяськизы Удмурт кун филармониысь «Золотая мелодия» калык оркестрлэн шудэмез улсын. Лиана Димитрошкиналэн кылъёсызъя Инмарлы осконэн герӟаськем но Василий Ванюшевлэн «Вордӥськем музъем» кылбурезъя гожтэм кырӟанъёс оркестр шудэмъя мугорез ик юзыр-кезьыр каризы.Лия Малых Туспуктэмез: vk.com Теги: НадеждаУткина  